E Jon a tsonun baptais e lama tara makum a palaka memi habulungana nena u rarangana tegi baptais merai u katuun me poeiena,
“Habirits ba naiam a man markato a man omi i tamilimiou bate habaptais miou,
be Sunahan te luba nanou a man markato a man omi i tamilimiou bate tara pouts ranou limiou.”
Ba u katuun hobotora tara provins i Judia na u katuun hoboto tara taun i Jerusalem ena hengo ria tere Jon.
Ba nori e pokeier a man markato a man omi i taren be Jon e baptais ranen tara ramun i Jodan.
E Jon e hasogi u hasobö ti kuiei a huluna a kemol bate halete nena a lete ti kuiema a pikpiköna a enimol.
Nonei e roron noui a köno na möröana.
Na nonei e habulungana ia turu katuun me poeiena,
“A katuun te pan bala nanou lia ena murimuri nama romana.
Nonei a tsunono pan,
na lia a katuun papala koru ema antunan purese has nagi a kitskitsina u sendol i tanen.
Alia e baptais ragi limiou u ramun tuun,
kaba nonei emi baptais ranoui limiou u Namnamei u Göagono.”
E Jon e baptaisi e Iesu
Nonei tara pöata teka e Iesu e laba nema a taun i Nasaret tara provins i Galili,
be Jon e baptais e nen tara ramun i Jodan.
Ba pöata te takei sei pouts ma e Iesu iahana a ramun ba nonei e tarena u Kolö e takalata,
ba u Namnamei tere Sunahan e koul here namei a kulu me koul uanama i tanen.
Ba u töa u raranga e butu nama i Kolö me poeiena,
“Alö a Pien Tson koru i tar,
Alia e ngil korue goulö.”